Um áramót urðu ritstjórnarfulltrúaskipti á Læknablaðinu . Birna Þórðardóttir sagði starfi sínu lausu í haust og hætti um áramót eftir margra ára starf hjá læknafélögunum og Læknablaðinu . Birna vann fyrst á skrifstofu félaganna , síðan við Fréttabréf lækna sem ritstjóri og loks sem ritstjórnarfulltrúi Læknablaðsins . Ritstjórn Læknablaðsins þakkar henni fyrir langa trúmennsku og ánægjulegt samstarf og óskar henni velfarnaðar á nýjum vettvangi . Í störfum sínum við Læknablaðið hefur Birna borið hitann og þungann af framkvæmd þeirra breytinga sem á blaðinu hafa orðið á síðustu árum og nægir þar að nefna að prentun og framleiðsla var flutt frá Danmörku til Íslands , sameiningu fréttabréfs og blaðs og útlitsbreytingu blaðsins fyrir tveimur árum . Eftir á að hyggja er erfitt að hugsa sér að hægt hefði verið að gera þessa hluti án þess að Birna hefði komið að þeim . Svo mikið og náið hefur Birna unnið að öllum þáttum í framleiðslu blaðsins að engu er líkara en að Læknablaðið og Birna hafi verið eitt . Það hefur og greinilega komið í ljós eftir að það spurðist út að Birna væri að hætta að höfundar efnis og viðskiptamenn hafa kunnað að meta störf hennar , staðfestu og trúnað við blaðið . Eitt það síðasta sem Birna hefur lagt hönd á plóg við er gerð samnings um hönnun vefútgáfu Læknablaðsins . Í honum er gert ráð fyrir að blaðið allt komi á vefnum í þeirri mynd sem það birtist á pappírnum . Blaðið mun verða óbreytt , vefurinn mun geyma viðbótarútgáfu sem öllum verður opin og aðgengileg á slóðinni : www.icemed.is / laeknabladid . Frá og með mánaðamótum janúar / febrúar verður því hægt að lesa blaðið af tölvuskjánum . Ætlunin er að hægt verði að leita að efni í vefútgáfunni eftir höfundum , fyrirsögnum og einstökum orðum . Þannig heldur blaðið áfram að þróast . Til þess að taka við starfi Birnu Þórðardóttur hefur Védís Skarphéðinsdóttir verið ráðin sem ritstjórnarfulltrúi . Védís hefur kanditatspróf í íslenskum bókmenntum og hefur auk annars verið ritstjóri hjá Eddu - miðlun & útgáfu . Hún er boðin velkomin til starfa .